《志仁监簿示五言十五韵夸徐潭之胜次韵一首》
宋代·刘克庄

岚翠屏环墅，溪光练抹坤。尚书华栋改，先辈钓矶存。

久卧漳滨华，谁招楚泽魂。昔惭葵卫足，今喜叶归根。

自志台卿墓，休争谢傅墩。牧慵贪草暖，鸟急怕林昏。

时许樵分席，何烦客扫门。早嫌皮袋臭，晚悟髑髅尊。

童子便高枕，偷儿瞰短垣。岁寒始知柏，劫火不焚璠。

恩未忘簪履，衰难恋厩轩。抽身脱胶扰，掩耳避啾喧。

联句那无藉，藏书幸有繁。故交频煖热，新贵断寒暄。

篱落多疏阙，犹须折柳樊。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。